作者:王昌齡
標題:塞下曲四首
內容:蟬鳴空桑林，八月蕭關道。出塞入塞寒，處處黃蘆草。從來幽並客，皆共塵沙老。莫學遊俠兒，矜誇紫騮好。飲馬渡秋水，水寒風似刀。平沙日未沒，黯黯見臨洮。昔日長城戰，鹹言意氣高。黃塵足今古，白骨亂蓬蒿。奉詔甘泉宮，總徵天下兵。朝廷備禮出，郡國豫郊迎。紛紛幾萬人，去者無全生。臣願節宮廄，分以賜邊城。邊頭何慘慘，已葬霍將軍。部曲皆相吊，燕南代北聞。功勳多被黜，兵馬亦尋分。更遣黃龍戍，唯當哭塞雲。